Lars Løkke Rasmussen (V), 2003-03-25:
Jeg vil gerne takke for de mange positive indlæg, der har været her fra talerstolen,
og kvittere for, at alle har bakket op om det, der jo er forslagets hovedformål, nemlig at forbedre sikkerheden ved vores lægemidler til gavn for alle danske patienter.
Der er mange forhold, der skal være på plads, for at en medicinsk behandling kan lykkes.
Virksomhederne skal leve op til deres forpligtigelser, Lægemiddelstyrelsen skal godkende, overvåge, kontrollere og måske gribe ind.
Så det er jo sådan en flerhed af ting, der skal være til stede på samme tid. Med lovforslaget her er der ingen tvivl om, sådan som flere ordførere også har været inde på det, at sikkerheden vil rykke flere trin op ad kvalitetsskalaen på en række væsentlige områder.
Myndigheder og virksomheder får endnu bedre muligheder for at sikre rammerne for en effektiv og sikker lægemiddelbehandling.
Først og fremmest skal produkterne kvalitetssikres, allerede inden de kommer på markedet.
Fra næste år skal alle kliniske forsøg overholde de meget strenge og omfattende standarder for god klinisk praksis.
Derfor falder det sådan set også i en naturlig forlængelse af det, for nu at svare på det spørgsmål, der antydningsvis lå på læben af fru Lene Garsdal om skattestoppet, at der ikke er noget fiskalt sigte med de gebyrer, der her opkræves.
Det er sådan, at det er industrien, der betaler for, at sikkerheden er i orden, og når vi skærper hensynet til sikkerhed, skærper vi alt andet lige også betalingsbehovet.
Vi skærper også sikkerhedsovervågningen af markedsførte lægemidler.
Jeg har stor tiltro til, at en øget adgang til indberetning af bivirkninger fra alle borgere også vil skærpe virksomhedernes og Lægemiddelstyrelsens fokus på dette felt.
Om vi så kunne, sådan som fru Lene Garsdal også spurgte om, have haft et andet forløb omkring den navnkundige Letigen-sag, er jeg ikke i stand til at sige.
Det er jo meget svært at tilbageføre et nyt lovgrundlag på nogle fortidige handlinger og få en konklusion på det, men jeg er slet ikke i tvivl om, at det forhold, at vi åbner en ny vej til indrapportering af bivirkninger fra patienterne selv direkte til Lægemiddelstyrelsen over apoteket eller via Lægemiddelstyrelsens hjemmeside, skærper fokus på den utilsigtede effekt af medicinanvendelse.
Det er jeg slet ikke i tvivl om.
Jeg vil også gerne sige, at jeg betragter det fortsat som ganske væsentligt, at hovedrapporteringsvejen, når vi taler bivirkninger, går via sundhedspersonerne, patientens læge, som alt andet lige bør have de bedste forudsætninger for at vurdere, hvilken type bivirkning vi her står med, men jeg tror også, at det forhold, at patienterne får en direkte adgang, kan være med til at skærpe lægens opmærksomhed på problemkredsen her. Der bliver spurgt, om det skal ske i faste skemaer.
Ja, det skal det, for det her handler jo om at finde balancen mellem på den ene side at få alle de informationer frem, som findes blandt patienterne, og på den anden side at få dem i en form, hvor de også er brugbare, og hvor vi altså ikke får, kan man sige, informationsstøj, så man ikke kan se skoven for bare træer.
Der blev spurgt, om indrapportering kan ske andre steder end via apotekerne, og svaret på det spørgsmål er ja.
I løbet af nogle måneder, hen på den anden side af sommeren, i efteråret, når de digitale signaturer alle er faldet på plads, vil der også blive en mulighed for at indrapportere direkte via Lægemiddelstyrelsens hjemmeside.
Indtil da synes jeg, at man i øvrigt skal glæde sig over, at de danske apoteker har taget ganske positivt imod den udfordring, der ligger i at servicere her, sådan at patienternes egne registreringer når frem til Lægemiddelstyrelsen.
Så var der en række spørgsmål.
Om jeg magter at svare på dem alle, vil jeg ikke give nogen garanti for.
Jeg forstod også på flere af ordførerne, at de selv mente, at spørgsmålene egnede sig til udvalgsbehandling, men der var nogle spørgsmål, jeg da gerne lige ville kommentere kort.
Der var det spørgsmål fra fru Birthe Skaarup om Bivirkningsrådets funktion, om det nye Bivirkningsråd skal være i direkte dialog med virksomhederne om de konkrete produkter.
Til det må jeg sige, at rollefordelingen her jo er, at Bivirkningsrådet skal diskutere og forholde sig til overordnede, generelle bivirkningsspørgsmål, mens det fortsat er Lægemiddelstyrelsen, som træffer beslutningerne, og derfor også Lægemiddelstyrelsen, som skal hjemtage de oplysninger, der er brug for fra de berørte virksomheder.
Fru Birthe Skaarup spurgte også, hvordan vi sikrer, at borgerne/patienterne - det er jo to sider af samme sag - bliver bekendt med denne her nye mulighed.
Til det vil jeg gerne sige, at Lægemiddelstyrelsen naturligvis, når lovgivningen er på plads, vil udarbejde en brugervejledning, og at styrelsen i forbindelse med iværksættelsen vil informere om ordningen, både over for læger og andre autoriserede sundhedspersoner, over for apoteker, over for offentligheden.
Jeg tror i øvrigt, at den offentlige debat, der har været om disse spørgsmål, også i kølvandet på den diskussion, der var om et bestemt slankepræparat, jo har ydet sit bidrag til at skærpe befolkningens opmærksomhed på disse forhold.
Så var fru Lene Garsdal og også fru Line Barfod inde på spørgsmålet om sammenhængen med persondatalovgivningen.
Nu begynder vi måske at nærme os spørgsmål af en så teknisk karakter, at jeg også personlig føler mig tryggest ved at svare på det skriftligt til udvalget, men det, jeg kan sige her, er jo, at lovforslaget lægger op til at følge det, der er hovedreglen i persondatalovgivningen, nemlig at i de tilfælde, hvor oplysningerne er omfattet af persondataloven, skal der indhentes en tilladelse fra Datatilsynet.
Jeg kunne forstå, at der var et ønske om under udvalgsarbejdet nærmere at få afprøvet, kan man sige, rækkevidden af det udsagn, jeg også her kommer med, og det er jeg selvfølgelig meget indstillet på at bidrage til. Men det korte af det lange er jo, at der alle steder fra har lydt en positiv opbakning til forslaget her, og det vil jeg gerne takke for og give tilsagn om offensivt at bistå udvalget i det videre arbejde omkring lovforslaget her.